བོད་མིའི་སྒྲིག་འཛུགས་ཀྱི་ཕྱི་དྲིལ་ཁུངས་ནས་གོ་སྒྲིག་གནང་སྟེ།ལྔ་དང་ལྔ་བཅུའི་གཞོན་སྐྱེས་ཀྱི་ཚོགས་འདུ་ཐོག་མ་བཞུགས་སྒར་རྡ་རམ་སར་ཚོགས་བཞིན་ཡོད་ཅིང་།ཕྱི་ཟླ་༨པའི་ཚེས་༢༠ཉིན།འཛམ་གླིང་གི་ཡུལ་གྲུ་༡༥ནས་ཕེབས་པའི་ཚོགས་ཞུགས་པ་བོད་མི་གཞོན་སྐྱེས་བརྒྱ་ལྷག་ཡོད་པ་ཚོར།བོད་ཀྱི་བླ་ན་མེད་པའི་དབུ་ཁྲིད་༧གོང་ས་སྐྱབས་མགོན་ཆེན་པོ་མཆོག་གིས་བཞུགས་སྒར་ཕོ་བྲང་དུ་མཇལ་ཁ་དང་བཀའ་སློབ་སྩལ་གནང་མཛད་ཡོད་པ་རེད།༧གོང་ས་༧སྐྱབས་མགོན་ཆེན་པོ་མཆོག་གིས།འཛམ་གླིང་གི་ཁྱད་ནོར་དང་སྤྱི་ནོར་དུ་གྱུར་པ།བོད་ཀྱི་སྐད་ཡིག་ནང་ཡོད་པའི་ན་ལེནྜའི་རིག་གཞུང་དེར།བོད་མི་གཞོན་སྐྱེས་སྐྱ་སེར་ཕོ་མོ་དབྱེར་མེད་ཀྱིས་སློབ་སྦྱོང་བྱེད་དེ་བདག་པོ་བརྒྱབ་རྒྱུར་བསམ་བློ་གཏོང་དགོས་པ་དང་།བོད་མི་ཚོས་ལོ་སྟོང་ཕྲག་རིང་བདག་པོ་བརྒྱབ་ནས་ཡོད་པའི་དཔལ་ན་ལནྜའི་རིག་གཞུང་འདི་ནི་གླིང་སྤྱིའི་ཁྱད་ནོར་དང་སྤྱི་ནོར་ཡིན་པ་ཐུགས་ཉམས་མྱོང་གི་ཐོག་ནས་གསུང་ཐུབ་པ་ཞིག་ཡིན་པ་བཀའ་གནང་འདུག